Zezi i ganny anvoye kot Pons Pilat | Lavi Zezi
LIR AN Alur Amharic Arabic Armenian Aymara Azerbaijani Azerbaijani (Cyrillic) Batak (Karo) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik English Estonian Ewe Fijian Fon French Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Jula Kabiye Kazakh Kikaonde Kikongo Kikuyu Kiluba Kinyarwanda Kirghiz Kiribati Kirundi Kisonge Kongo Korean Kreol Seselwa Lingala Luganda Luo Luvale Macedonian Macua Malagasy Malay Maltese Mauritian Creole Maya Moore Myanmar Ndau Norwegian Oromo Ossetian Otetela Pangasinan Papiamento (Curaçao) Persian Polish Portuguese Quechua (Ayacucho) Quechua (Cuzco) Romanian Russian Samoan Sango Sena Sepedi Serbian Serbian (Roman) Shona Silozi Sinhala Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tamil Tatar Thai Tigrinya Tok Pisin Tshiluba Turkish Turkmen Tuvaluan Twi Tzotzil Ukrainian Umbundu Uruund Uzbek Vietnamese Wallisian Waray-Waray
SAPIT 127
Zezi i ganny zize par Sannedren e apre i ganny anmennen kot Pilat
MATYE 27:1-11 MARK 15:1 LIK 22:66–23:3 ZAN 18:28-35
ZEZI I GANNY ZIZE BOMATEN PAR SANNEDREN
ZIDA I ESEY PANN SON LEKOR
ZEZI I GANNY ANVOYE KOT PILAT POUR GANNY KONDANNEN
Lizour i pros pour fer ler Pyer i dir ki i pa konn Zezi pour en trwazyenm fwa. Bann manm Sannedren in fini avek zot swadizan zizman e zot in ale. Zot rezwenn ansanm Vandredi granmaten pour donn lenpresyon ki sa zizman ki zot in fer pandan lannwit i legal. Zezi i ganny anmennen devan Sannedren.
Ankor enn fwa zot demande: “Dir nou si ou menm ou Kris.” Zezi i reponn: “Menm si mon ti dir zot, zot pa ti pou zanmen krwar mwan. Deplis, si mon ti demann zot kestyon, zot pa ti pou reponn.” Par kont, avek kouraz Zezi i fer zot konnen ki i sa enn ki’n ganny predir dan Danyel 7:13. I dir: “Konmansman ozordi, Garson zonm pou asiz lo kote drwat Bondye pwisan.”​—Lik 22:67-69; Matye 26:63.
Zot ensiste menm: “Eski ou menm ou Garson Bondye?” Zezi i reponn: “Zot menm zot pe dir ki mon Garson Bondye.” Pour zot, Zezi pe koz an mal lo Bondye e i merit lanmor. Zot demande: “Akfer nou bezwen plis temwen?” (Lik 22:70, 71; Mark 14:64) Alor zot anmar lanmen Zezi e anmenn li kot Gouverner Romen Pons Pilat.
Petet Zida Iskaryot i vwar ler zot pe anmenn Zezi kot Pilat. Ler i realize ki Zezi in ganny kondannen, i santi en nespes regre ek dezespwar. Par kont, olye senserman repantir e retourn ver Bondye, i al rann sa 30 pyes larzan. Zida i dir bann sef pret: “Mon’n fer pese kan mon’n livre disan en inosan.” Me zot pa pran okenn pitye pour li e zot dir: “Sa pa konsern nou. Gete ou menm!”​—Matye 27:4.
Zida i zet sa 30 pyes larzan dan tanp e i esey touy son lekor ki en lot keksoz mal ankor. I esey pann son lekor, me i paret ki sa brans ki’n anmar son lakord lo la i kase. Son lekor i pete ler i tonm anba lo ros.​—Akt 1:17, 18.
I ankor granmaten ler Zezi i ganny anmennen kot pale Pons Pilat. Me bann Zwif ki anmenn li laba i refize antre dan pale. Zot krwar ki zot pou vin enpir si zot annan okenn kontak avek bann dimoun lezot nasyon. Si zot ti enpir, zot pa ti pou kapab pran sa repa le 15 Nizan ki tonm premye zour Lafet Dipen san Lelven e ki pour zot, i form parti lafet Lapak.
Pilat i sorti deor e demann zot: “Ki lakizasyon zot annan kont sa zonm?” Zot reponn: “Si sa zonm pa ti en kriminel, nou pa ti pou’n anmenn li kot ou.” Petet Pilat i santi ki zot pe esey met presyon lo li, alor i dir: “Pran li e ziz li zot menm dapre zot lalwa.” Bann Zwif i montre ki zot anvi ki Zezi i ganny touye. Zot dir: “I kont lalwa pour nou touy en dimoun.”​—Zan 18:29-31.
Anfet, si bann Zwif i touy Zezi pandan lafet Lapak, i tre probab ki sa pou fer bann dimoun revolte kont zot. Par kont, bann Romen i ganny drwa met amor en dimoun. Si zot kapab fer bann Romen touy Zezi akoz i’n komet en krim kont gouvernman Romen, bann dimoun pa pou kapab blanm bann Zwif.
Bann sef relizye pa dir Pilat ki zot in kondann Zezi akoz i’n koz an mal lo Bondye. La aprezan zot fer lezot fo lakizasyon: “Nou’n trouv sa zonm [1] pe fer dezord dan pei, [2] i defann nou pey taks Sezar e [3] i pe dir ki li menm li Kris, en lerwa.”​—Lik 23:2.
Konman en reprezantan Ronm, Pilat i per ki sa ki bann Zwif pe dir lo Zezi i kapab vre e ki Zezi i kapab pe esey vin en lerwa ki kont lotorite Ronm. Alor Pilat i retourn dan son pale, i kriy Zezi e demande: “Eski ou menm Lerwa bann Zwif?” Andotmo, ‘Eski ou’n kas lalwa lanpir Romen par dir ki ou en lerwa ki kont Sezar?’ Petet pour konnen ki kantite Pilat in fini tande lo li, Zezi i demande: “Ou menm ki pe demann sa ouswa lezot ki’n dir sa lo mwan?”​—Zan 18:33, 34.
Pilat i dir ki i pa konn nanryen lo Zezi me ki i ti a kontan konnen. I dir: “Mon pa en Zwif mwan, non?” I azoute: “Ou prop nasyon ek bann sef pret ki’n livre ou avek mwan. Ki ou’n fer?”​—Zan 18:35.
Zezi pa per pour reponn son kestyon konsernan si i en lerwa oubyen non. San dout, lafason ki i reponn i vreman sirprann Gouverner Pilat.
LATER DISAN
Bann sef pret pa asire ki pou fer avek sa larzan ki Zida in zet dan tanp. Zot dir: “I kont lalwa pour met sa avek larzan tanp, akoz sa i larzan disan.” Alor zot servi sa larzan pour aste later sa potye pour servi konman en landrwa pour anter bann etranze. Sa i fer ki sa landrwa i ganny apele “Later Disan.”​—Matye 27:6-8.
Akoz Sannedren ti rezwenn granmaten?
Ki mannyer Zida ti mor e ki ti arive avek sa 30 pyes larzan?
Lo ki sarz bann Zwif ti anvi Pilat i met Zezi amor?